Πρόταση κανονισμού (ΕΚ) του Συμβουλίου που τροποποιεί τον κανονισμό (ΕΟΚ, Ευρατόμ, ΕΚΑΧ) υπ' αριθ. 259/68 περί καθορισμού του κανονισμού υπηρεσιακής καταστάσεως των υπαλλήλων καθώς και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων (98/C 179/07) COM(1998) 312 τελικό - 98/0176(CNS)

(Υποβλήθηκε από την Επιτροπή στις 18 Μαΐου 1998)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΕΩΣ,

Έχοντας υπόψη

τη Συνθήκη περί ιδρύσεως ενιαίου Συμβουλίου και ενιαίας Επιτροπής των Ευρωπαϊκών Κοινοτήτων και ιδίως το άρθρο της 24,

την πρόταση της Επιτροπής, που υπεβλήθη μετά από γνώμη της επιτροπής Κανονισμού Υπηρεσιακής Κατάστασης,

τη γνώμη του Ευρωπαϊκού Κοινοβουλίου,

τη γνώμη του Δικαστηρίου,

τη γνώμη του Ελεγκτικού Συνεδρίου,

Εκτιμώντας

ότι ο εσωτερικός κανονισμός του Ευρωπαϊκού Κοινοβουλίου προβλέπει τη δυνατότητα των μελών του να προσλαμβάνουν ένα ή περισσότερα πρόσωπα τα οποία θα τους επικουρούν κατά την άσκηση των καθηκόντων που υπέχουν δυνάμει της Συνθήκης,

ότι οι βοηθοί αυτοί καλούνται να ασκήσουν τα καθήκοντά τους υπό ανάλογες συνθήκες και συνεπώς είναι εύλογη μια λύση που να προβλέπει τον διορισμό τους υπό την ιδιότητα επικουρικών υπαλλήλων δυνάμει του άρθρου 3 του Καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων,

ότι οι ιδιαιτερότητες των καθηκόντων των βοηθών βουλευτού και η αυτονομία των ευρωβουλευτών κατά τον καθορισμό του αριθμού βοηθών, τους οποίους προσλαμβάνουν και αμείβουν βάσει της αποζημίωσης γραμματείας που δικαιούνται δυνάμει των καθηκόντων τους, απαιτούν εντούτοις οι βοηθοί να υπόκεινται σε ίδιους κανόνες όσον αφορά την κατάταξη, καθώς και τις αποδοχές και τη διάρκεια της υπαλληλικής σχέσης, που πρέπει να καθορίζεται από το Ευρωπαϊκό Κοινοβούλιο με εσωτερικό κανονισμό,

ότι ως εκ τούτου χρειάζεται να δημιουργηθεί ένα νέο άρθρο στον Τίτλο III του Καθεστώτος το οποίο εφαρμόζεται επί του λοιπού προσωπικού των Ευρωπαϊκών Κοινοτήτων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ

Άρθρο 1

Στο άρθρο 3 του Καθεστώτος το οποίο εφαρμόζεται επί του λοιπού προσωπικού των Ευρωπαϊκών Κοινοτήτων προστίθεται μία νέα παράγραφος γ), με την εξής διατύπωση:

«γ) για να ασκήσει καθήκοντα βοηθού βουλευτού σε έναν ή περισσότερους ευρωβουλευτές κατά τη διάρκεια της θητείας του(ς) 7»

Άρθρο 2

Μετά το άρθρο 78 του Καθεστώτος το οποίο εφαρμόζεται επί του λοιπού προσωπικού των Ευρωπαϊκών Κοινοτήτων, εισάγεται το ακόλουθο άρθρο:

«Άρθρο 78α

Οι βοηθοί βουλευτού που προσλαμβάνονται ως επικουρικοί υπάλληλοι για να ασκήσουν καθήκοντα βοηθού βουλευτού σε ένα ή περισσότερα μέλη του Ευρωπαϊκού Κοινοβουλίου υπόκεινται, κατά παρέκκλιση των διατάξεων του Τίτλου III του παρόντος καθεστώτος, στους όρους προσλήψεως, διάρκειας της υπαλληλικής σχέσης και αποδοχών που καθορίζονται στις γενικές εκτελεστικές διατάξεις οι οποίες εκδίδονται από το Ευρωπαϊκό Κοινοβούλιο.

Οι διατάξεις αυτών των γενικών εκτελεστικών διατάξεων που αφορούν τους όρους αποδοχών καθώς και κάθε μεταγενέστερη τροποποίηση των διατάξεων αυτών γνωστοποιούνται στις αρμόδιες για τον προϋπολογισμό αρχές ένα μήνα πριν τεθούν σε ισχύ.»

Άρθρο 3

Ο παρών κανονισμός αρχίζει να ισχύει και να παράγει αποτελέσματα την ημέρα που ακολουθεί την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι υποχρεωτικός καθ' όλα τα στοιχεία του και εφαρμόζεται άμεσα σε κάθε κράτος μέλος.